
Kétmezős hp- verziós végeselemmódszerek kifejlesztése 1D-s rugalmasságtani feladatokra

Kulcsszavak: végeselem-módszer; vegyesmezős variációs elvek; p-verzió
A bevezetésben meghatározott célokkal összhangban a klasszikus hálósűrítésre
és a virtuális munka elvre épülő végeselemmódszerek mellé vegyesmezős variációs
elveken alapuló hp-verziós végeselemmódszereket sikerült kifejleszteni, melyek mind
az elmozdulást, mind az axiális erőt külön változóként kezelik.
A kifejlesztett végeselemes kód alkalmas az 1D-s rugalmasságtani feladatok
hatékony - nagy pontosságú és gyors konvergenciájú - megoldására. A bemutatott
végeselemmódszerek pontosabb, megbízhatóbb eredményeket biztosítanak mind h-
mind p-típusú approximáció esetén a kereskedelmi forgalomban megtalálható
végeselemes megoldókkal szemben. Ahogy azt előzetesen vártuk, a vegyesmezős
variációs elvek gyorsítottak a h-verziós konvergenciákon, majd a p-verzió
alkalmazásával exponenciális jelleget is sikerült elérni, mely nagyon alacsony
hibaértékkel társult.
A kifejlesztett programot három különböző tesztfeladaton is vizsgáltuk, és ezek
közül kettőnél értük el ezeket az eredményeket. A sima tesztfeladatnál jelentős
pontosságnövelést lehetett elérni, ugyanúgy, mint az anyagi határfelületet tartalmazó
feladatnál is ahol az alakváltozásban lévő x = 1 m helyen lévő szakadást is szépen
lekövette mindegyik megoldó. A szinguláris feladat nem produkált minden esetben
ilyen szintű pontosságot, és kisebb mértékű oszcilláció jelent meg az axiális irányú
erőre kapott eredményekben a szingularitás környékén. Az erős szingularitásnak (és
önmagában a szingularitásnak) köszönhetően az x = 0 helyen lévő értéket nem tudta
pontosan kezelni, (ami nem is várható), de erre a kereskedelmi forgalomban lévő
végeselemes szoftverek sem képesek, sőt talán még kevésbé alkalmasak, mint az itt
bemutatott hp-verziós végeselemmódszerek.
Azonban ezt a pontatlanságot lokális hálósűrítéssel, azaz nem ekvidisztáns
felosztású háló alkalmazásával sikerült jelentősen orvosolni, ezáltal az oszcillációt
teljes mértékben el tudtuk tüntetni és a relatív hibák értékei is jelentősen csökkentek.
Sőt nagy elemszámnál a p-konvergencia jelentős tartalékokat tudott felmutatni a
pontosság növelésében.



